En 26-årig mand fik snitsår på brystkassen og i ansigtet, da han natten til søndag blev overfaldet og stukket med en knust flaske. Overfaldet skete omkring klokken 04.10 på Vesterbro i Aalborg omkring busstoppestedet over for Netto i den centrale del af byen. Manden henvendte sig klokken 04.35 selv på Aalborg Universitetshospital, hvor han blev behandlet for sine skader, oplyser Nordjyllands Politi i en pressemeddelelse. Efter overfaldet var gerningsmanden løbet fra stedet i ukendt retning. Han beskrives som dansker, cirka 20 år, 180 centimeter høj og almindelig af bygning. Gerningsmanden havde mørkt, halvlangt hår og var iført mørkt jakkesæt med hvid skjorte. Nordjyllands Politi vil gerne høre fra vidner, der har set overfaldet eller har kendskab til, hvem gerningsmanden kan være. Politiet kan kontaktes på telefonnummer 114.
En 26-årig mand blev natten til søndag overfaldet med en flaske ved et busstoppested i Aalborg. Nordjyllands Politi efterlyser vidner.